
Organizaţiile din sectorul public care se înscriu în categoriile sau criteriile definite şi descrise mai jos sunt eligibile pentru a participa în programele Microsoft de licenţiere în volum, special proiectate pentru guvern („entităţile eligibile”). O „entitate eligibilă” înseamnă orice organizaţie care nu funcţionează pentru profit şi care se încadrează în una din categoriile următoare: 
	Categorii

	A. Supranaţionale
	Toate organizaţiile/instituţiile cu rol distinctiv legislativ sau de reglementare pentru mai multe guverne naţionale.

	B. Naţionale/federale
	Toate organizaţiile/instituţiile de stat conduse la nivel federal/naţional, delegate să administreze un stat naţional sau o ţară. Din această categorie fac parte organele parlamentare şi judiciare, cu putere regulatorie sau decizională asupra statului de drept.

	C. Regionale/de stat/provinciale
	Un nivel intermediar al guvernului care nu acoperă o ţară întreagă, dar care include domenii multiple de conducere locală în cadrul jurisdicţiei. Acesta include (1) toate organizaţiile/instituţiile de stat conduse la nivel de stat/regional, cu denumiri variate: regiuni, departamente, state, landuri, judeţe sau provincii şi (2) toate departamentele, organele parlamentare, autorităţile de reglementare şi organele judiciare cu putere regulatorie sau decizională asupra statului de drept în regiunea, departamentul, statul, landul, judeţul sau provincia respectivă.

	D. Locale/municipale
	Cel mai mic nivel al statului şi al administraţiei asociate. Acesta include toate organizaţiile/instituţiile de stat conduse la nivel de metropolă, oraş, sector, municipiu, sat, district, comună şi cartier (de ex. agrement, colectarea gunoiului, pompieri, gestionarea serviciilor locale şi implementarea anumitor servicii naţionale).

	E. Sănătate
	Organizaţiile/instituţiile de stat care oferă servicii şi asigurări de sănătate, care reglementează sau decid politica de sănătate la nivel de stat naţional sau ţară, asigură finanţarea serviciilor şi asigurărilor de sănătate sau deţin rol de reglementare în domeniul serviciilor şi asigurărilor de sănătate.

	F. Alte organizaţii de stat
	Orice organizaţie subordonată doar unui guvern de stat naţional recunoscut în plan internaţional şi controlată în principal de acesta.
Orice organizaţie creată prin lege pentru a deţine un rol public, conform descrierii din legea relevantă sau din articolele referitoare la asociaţia/obiectivele organizaţiei respective (de ex., consilii legale, corporaţii municipale, organizaţii de cercetare de stat). 


Dacă o organizaţie se încadrează în una din categoriile de mai sus şi funcţionează pentru profit, se vor aplica următoarele criterii suplimentare pentru a se stabili dacă se califică drept entitate eligibilă:
1. Veniturile/profiturile merg doar la guvern (sau şi la acţionarii privaţi)?
2. Organizaţia respectivă este scutită de la plata impozitului corporativ?
3. Organizaţia este finanţată de guvern în procent mai mare de 50% (adică, mai puţin de 50% din finanţare provine din activităţi comerciale)?
Dacă răspunsul este „da” la toate aceste întrebări, atunci organizaţia se califică drept entitate eligibilă. Dacă răspunsul este „nu” la oricare din întrebările de mai sus, atunci organizaţia nu se califică drept entitate eligibilă. În general, corporaţiile de stat, întreprinderile de stat şi organizaţiile de stat (încorporate sau nu) cu activitate comercială (de ex., telecomunicaţii, bănci, transporturi etc.) nu se califică drept entităţi eligibile. 
Dacă guvernul unei ţări publică o listă a organizaţiilor din sectorul public, organizaţiile respective trebuie să îndeplinească criteriile stabilite în această definiţie pentru a se califica drept entităţi eligibile.
În cazul în care o organizaţie îşi pierde statutul de entitate guvernamentală eligibilă după semnarea unui contract de licenţiere, organizaţia poate continua să utilizeze copiile pentru care deţine licenţă, dar nu poate transmite noi comenzi pentru Licenţe în baza programelor Microsoft Government License.
Microsoft aplică un nivel de preţ cu reducere în funcţie de volum pentru entităţile eligibile dintr-o anumită ţară, în condiţiile în care se emit comenzi de licenţe, în baza programelor Microsoft de licenţiere în volum la care acestea participă, cumulate într-un total egal cu cel puţin echivalentul a 15.000 de computere desktop sau 75.000 de puncte per categorie de produse. Prin această cantitate, entităţile respective se califică pentru (1) nivelul de preţ D pentru Enterprise, Enterprise Subscription, Select sau Select Plus, conform definiţiei date în Înscrierea sau contractul echivalent relevant, şi/sau (2) orice alt nivel de preţ special cu reducere în funcţie de volum, disponibil pentru entităţile eligibile în baza unui program Microsoft de licenţiere în volum.
Acest nivel de preţ cu reducere în funcţie de volum este limitat pentru entităţile eligibile, atâta vreme cât nivelul de preţ cu reducere este disponibil în baza contractului şi programului Microsoft de licenţiere în volum de bază.

